钦定古今图书集成/理学汇编/文学典/第240卷 > 徐师曾诗体明辨 > 《祭祀乐歌辞》
## 钦定古今图书集成/理学汇编/文学典/第240卷 > 徐师曾诗体明辨 > 《祭祀乐歌辞》

《周礼》“大司乐掌六代之乐，以六律、六同、五声、八音、六
舞分而序之，以祀天神、四望，以祭地祇、山川，以飨先
祖、先妣。”则祭祀用乐，其来久矣。若《诗序》所称“昊天有
成命”则郊祀天地之乐歌；《清庙》则祭太庙之乐歌；《我
将》《载芟良耜》则明堂社稷之乐歌是也。又其奏乐亦
有次序。《周礼》“大祭祀，王出入奏《王夏》，尸出入奏《肆夏》”，
牲出入奏《昭夏》是也。秦灭典籍，礼乐崩坏。汉兴，高帝
诏叔孙通制宗庙乐，太祝迎神于庙门，奏《嘉至》，犹古
降神之乐也。皇帝入庙门奏《永至》，以为行步之节，犹
古《采齐》《肆夏》也。干豆上，奏登歌，独上歌不以筦弦乱
人声，欲在位者遍闻之，犹古《清庙》之歌也。登歌再终，
下奏《伾成之乐》，美神明既飨也。皇帝就酒东厢，坐定，
奏《永安之乐》，美礼已成也。然徒存其名而亡其辞，今
所传者，唯《安世房中歌》及武帝郊祀十九章而已。明
帝分乐为四品，其一曰《大予乐》，郊庙上陵用之，然其
辞亦不传。自晋而下，代有制作。今取其可观者，分为
郊庙群祀诸品而录之。